পলি হলিডে

পলি ডিন হলিডে (ইংরেজি: Polly Dean Holliday; জন্ম: ২ জুলাই ১৯৩৭) হলেন একজন মার্কিন অভিনেত্রী। তিনি মঞ্চ, টেলিভিশন ও চলচ্চিত্রে অভিনয় করেন। তিনি ১৯৭০-এর দশকের সিটকম অ্যালিস টিভি ধারাবাহিকে ফ্লোরেন্স জিন "ফ্লো" ক্যাসলবেরি চরিত্রে অভিনয়ের জন্য সর্বাধিক পরিচিত। এই ধারাবাহিকে অভিনয় করে তিনি দুটি সেরা পার্শ্ব অভিনেত্রী বিভাগে গোল্ডেন গ্লোব পুরস্কার লাভ করেন এবং তিনটি এমি পুরস্কারের মনোনয়ন লাভ করেন। তিনি এই ধারাবাহিকের স্বল্পকাল স্থায়ী স্পিন-অফে ফ্লো-তেও অভিনয় করেন। তার এই চরিত্রের ট্যাগলাইন "কিস মাই গ্রিটস" অ্যালিস ধারাবাহিকের সাথে সম্পৃক্ত সবচেয়ে স্মরণীয় ছত্র। ১৯৮৪ সালে তিনি গ্রেমলিন্স চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে স্যাটার্ন পুরস্কার অর্জন করেন। হলিডে ১৯৩৭ সালের ২রা জুলাই অ্যালাবামা অঙ্গরাজ্যের জ্যাসপারে জন্মগ্রহণ করেন। তার পিতা আর্নেস্ট সুলিভান হলিডে ছিলেন একজন ট্রাক চালক এবং মাতা ভেলমা মেবল হলিডে (জন্মনাম: কেইন)। তিনি চাইল্ডার্সবার্গ ও সিলাকোগাতে বেড়ে ওঠেন। সেখানে তার ভাই ডয়লের বাল্যবন্ধু জিম নাবোর্স বসবাস করতেন। অভিনয় শুরুর পূর্বে হলিডে তার নিজ শহর অ্যালাবামা এবং পরে ফ্লোরিডায় পিয়ানো শিক্ষক হিসেবে নিয়োজিত ছিলেন। তিনি ফ্লোরিডার সারাসোটার অসোলো থিয়েটার কোম্পানির সদস্য হিসেবে তার অভিনয় জীবন শুরু করেন। তিনি সেখানে ১০ বছর অবস্থান করেন। হলিডে ১৯৭৩ সালে নিউ ইয়র্ক সিটিতে চলে যান এবং পাবলিক থিয়েটারে অ্যালিস চাইল্ড্রেসের নাটক ওয়েডিং ব্যান্ড-এ অভিনয় করেন। এক বছর পর তিনি ব্রডওয়ের সফল অল ওভার টাউন মঞ্চনাটকে অভিনয় করেন। অল ওভার টাউন নাটকে অভিনয়কালে এই নাটকের পরিচালক ডাস্টিন হফম্যানের সাথে তার বন্ধুত্ব হয়। হফম্যানের সাথে পরবর্তী কালে ১৯৭৬ সালে অল দ্য প্রেসিডেন্ট্‌স মেন চলচ্চিত্রে অভিনয় করেছিলেন। তিনি ১৯৭৬ সালে তার প্রথম বড় কাজের সুযোগ পান সিটকম অ্যালিস টিভি ধারাবাহিকে। এতে তিনি ফ্লোরেন্স জিন "ফ্লো" ক্যাসলবেরি চরিত্রে অভিনয় করে বিপুল পরিচিতি লাভ করেন। তার এই চরিত্রের মধ্য দিয়েই "কিস মাই গ্রিটস!" শব্দগুচ্ছ জনপ্রিয়তা লাভ করে। এই শব্দগুচ্ছ পরবর্তী কালে মার্কিন শব্দভাণ্ডারে যুক্ত হয়। হলিউডে ১৯৭৬ থেকে ১৯৮০ সাল পর্যন্ত এই ধারাবাহিকে শ্রেষ্ঠাংশে অভিনয় করেন। এই কাজের জন্য তিনি দুটি সেরা পার্শ্ব অভিনেত্রী বিভাগে গোল্ডেন গ্লোব পুরস্কার লাভ করেন এবং তিনটি এমি পুরস্কারের মনোনয়ন লাভ করেন। এরপর তিনি এই ধারাবাহিকের স্বল্পকাল স্থায়ী স্পিন-অফে ফ্লো-তেও অভিনয় করেন। এই ধারাবাহিকে ক্ষণস্থায়ী প্রথম মৌসুমটিও সফল হয়, কিন্তু পরের মৌসুমে সময় পরিবর্তনের কারণে এর রেটিং কমে যায় এবং ১৯৮১ সালের পর এর নির্মাণ বাতিল হয়। হলিডের উল্লেখযোগ্য চলচ্চিত্র হল অল দ্য প্রেসিডেন্ট্‌স মেন, মুন ওভার প্যারাডর, মিসেস ডাউটফায়ার। ১৯৮৪ সালে তিনি গ্রেমলিন্স চলচ্চিত্রে মিসেস রুবি ডিয়াগল অভিনয় করে শ্রেষ্ঠ পার্শ্ব অভিনেত্রী বিভাগে স্যাটার্ন পুরস্কার অর্জন করেন। ২০০০ সালের অ্যালাবামা স্টেজ অ্যান্ড স্ক্রিন হল অব ফেমে তার নাম অন্তর্ভুক্ত করা হয়। "Polly Holliday Biography (1937-)"। ফিল্ম রেফারেন্স। সংগ্রহের তারিখ ২ জুলাই ২০১৮।  "Polly Holliday"। গোল্ডেন গ্লোব (ইংরেজি ভাষায়)। হলিউড ফরেন প্রেস অ্যাসোসিয়েশন। সংগ্রহের তারিখ ৩ আগস্ট ২০১৮।  "Polly Holliday"। এমি (ইংরেজি ভাষায়)। একাডেমি অব টেলিভিশন আর্টস অ্যান্ড সায়েন্সেস। সংগ্রহের তারিখ ৩ আগস্ট ২০১৮।  SG। "ALICE – Polly Holliday"। Alicehyatt.com। ২০১০-০৮-০৩ তারিখে মূল থেকে আর্কাইভ করা। সংগ্রহের তারিখ ২ জুলাই ২০২০।  "While Injured Eilleen Brennan Mends"। পিপল (ইংরেজি ভাষায়)। ১৯৮২। সংগ্রহের তারিখ ২ জুলাই ২০২০।  "'Gremlins' leads Saturn Award nominations"। রেনো গেজেট-জার্নাল। ২২ ফেব্রুয়ারি ১৯৮৫।  "Alabama Stage and Screen Hall of Fame"। theatretusc.com। নভেম্বর ৫, ২০১০ তারিখে মূল থেকে আর্কাইভ করা। সংগ্রহের তারিখ ২ জুলাই ২০২০।  উইকিমিডিয়া কমন্সে পলি হলিডে সংক্রান্ত মিডিয়া রয়েছে। ইন্টারনেট অফ-ব্রডওয়ে ডেটাবেজে পলি হলিডে (ইংরেজি) ইন্টারনেট ব্রডওয়ে ডেটাবেজে পলি হলিডে (ইংরেজি) ইন্টারনেট মুভি ডেটাবেজে পলি হলিডে  (ইংরেজি) রটেন টম্যাটোসে পলি হলিডে (ইংরেজি)